Ёшлар Лигаси – FC SHURTAN\nBo'lim: Ёшлар Лигаси\n«Насаф» – U-18 Биринчилиги ғолиби\nТошкентда Суперлига ва Про-лига U-18 жамоалари ўртасидаги чемпионатнинг финал босқичи учрашувлари бўлиб ўтди. 1 ҳафта давом этган чемпионат якунида “Насаф” ва “Навбаҳор” жамоалари ўсмирлари финалга чиқишди. Ҳал қилувчи беллашувда қаршиликлар […]\nЁшлар Лигаси / Янгиликлар\tLeave a comment\nU-21 Биринчилигида 23-тур учрашувлари давом эттирилди\nБугун U-21 Биринчилигида 23-тур баҳслари давом эттирилди. U-21 Биринчилиги / 23-тур БУХОРО – ҚЎҚОН-1912 2:0 Бухоро. “Умид” стадиони. 124 томошабин Ҳакамлар: Наим Қосимов, Акмал Ғиёсов, Муҳриддин Йўлдошев, Илья Илин Назоратчи: Сайфиддин Эрматов Комиссар: Эркин Бахтиёров […]\nU-21 Биринчилигида 23-тур учрашувлари старт олди\nБугун U-21 Биринчилигида 23-тур баҳслари старт олди. U-21 Биринчилиги / 23-тур 28 октябрь, душанба ҚИЗИЛҚУМ – МЕТАЛЛУРГ 0:1 Навоий. “Ёшлик” стадиони. 102 томошабин Ҳакамлар: Шуҳрат Ражабов, Обид Жумаев, Ғанишер Самандаров Назоратчи: Константин Смирнов Комиссар: Лазиз […]\nU-21 Биринчилигида 22-тур учрашувлари старт олди\nБугун U-21 Биринчилигида 22-тур баҳслари старт олди. Кун доирасида 3 та баҳс бўлиб ўтди. U-21 Биринчилиги / 22-тур 17 октябрь, пайшанба МЕТАЛЛУРГ – СЎҒДИЁНА 2:1 Бекобод. “Металлург” стадиони. 114 томошабин Ҳакамлар: Абдурашид Худойберганов, Ҳусан […]\nU-21 Биринчилигида 21-тур учрашувлари якунланди\nБугун U-21 Биринчилигида 21-тур баҳси бўлиб ўтди. Унда қуйидаги натижалар қайд этилди. U-21 Биринчилиги / 21-тур 1 октябрь, сешанба АНДИЖОН – СУРХОН 3:1 Шаҳрихон. “Шаҳрихон” стадиони. 112 томошабин Ҳакамлар: Ғайрат Жўраев, […]\nU-21 Биринчилигида 21-тур учрашувлари старт олди\nБугун U-21 Биринчилигида 21-тур беллашувлари старт олди. Тур доирасидан ўрин олган дастлабки учта баҳсда қуйидаги натижалар қайд этилди. U-21 Биринчилиги / 21-тур 29 сентябрь, якшанба БУНЁДКОР – БУХОРО 5:2 Тошкент. «Бунёдкор» […]\nU-21 Биринчилигида 20-тур учрашувлари якунланди\nU-21 Биринчилигида 20-турдан ўрин олган навбатдаги беллашувлар бўлиб ўтди. U-21 Биринчилиги / 20-тур 21 сентябрь, шанба НАСАФ – БУХОРО 3:0 Қарши. «Меҳнатчи» стадиони. 110 томошабин Ҳакамлар: Фаррух Янсупов, Артём Калинин, Элнур […]\nU-21 Биринчилигида 20-тур учрашувлари давом эттирилди\nБугун U-21 Биринчилигида 20-тур баҳслари давом эттирилди. U-21 Биринчилиги / 20-тур 20 сентябрь, жума СЎҒДИЁНА – НАВБАҲОР 3:3 Жиззах. “Сўғдиёна” қароргоҳи. 196 томошабин Ҳакамлар: Рахимбек Каримов, Махмуд Турдиев, Шохрух Қаюмов, Феруз Достонов Назоратчи: Олег Дачев Комиссар: Жаҳонгир […]\nU-21 Биринчилигида 20-тур учрашувлари старт олди\nБугун U-21 Биринчилигида 20-тур баҳслари старт олди. Кун доирасидан ўрин олган учта беллашувда қуйидаги натижалар қайд этилди. U-21 Биринчилиги / 20-тур 19 сентябрь, пайшанба ҚЎҚОН-1912 – ЛОКОМОТИВ 2:4 Яйпан. «Ўзбекистон» стадиони. 85 […]\nU-21 Биринчилигида 19-тур учрашувлари старт олди\nБугундан Ўзбекистон U-21 Биринчилигида 19-тур беллашувларига старт берилди. Кун доирасида иккита беллашув бўлиб ўтди. U-21 Биринчилиги / 19-тур 12 сентябрь, пайшанба АНДИЖОН – СЎҒДИЁНА 1:3 Андижон. БЎФМ стадиони. 120 томошабин Ҳакамлар: Иброҳим Исмоилов, […]


Икром Алибоев: «Ҳатто хориждан ҳам таклифлар олгандим» / CHAMPIONAT.asia\n00:55Глеб: "Месси учун "Барселона" ушбу икки футболчидан воз кечганди" 3 00:32Африка Кубоги вақтида мисрлик футболчи термадан четлатилди 1 00:15Кросс қайси чемпионатларда ўйнамаслигини айтди 5 00:05Спортчилар ижтимоий тармоқларда 2 23:58Гвардиола: "Барселона"га қайтаман" 9 23:42Терри "Челси" учун энг яхши вариантни айтди 2 23:28"Манчестер Юнайтед" "Интер"нинг таклифини рад этди 1 23:11Моуриньо нима учун "Ньюкасл"да ишламаслигини айтди 5 23:04Неймар "Реал" футболчисининг туғилган кунига ташриф буюрди 6 22:55Месси ва Неймарни танқид қилган ван Галга Ривалдо жавоб берди 10 22:50Анвар Бердиев: "Қуръада "Насаф" ёки "Бунёдкор" каби кучли рақиблар билан тушиб қолишдан чўчигандик" 3 22:44ПСЖ Мбаппенинг нархини аниқлаб олди 5 22:35Рўзиқул Бердиев: "Ўйин пайтида йигитлардан кўп куч йўқотмасдан, шу ҳисобни сақлаб қолишларини сўрадим" 6 22:13Интернетда "Реал"нинг янги мавсум учун либослари расми пайдо бўлди 3 21:40Копа Америка-2019. "Барселона" футболчисига нисбатан кўп қоидабузарлик бўлмоқда, бу Месси эмас 3\nИкром Алибоев: «Ҳатто хориждан ҳам таклифлар олгандим»\n23 янв 2018 02:19\nТеглар : ЛокомотивТошкентАлибоев\nАмалдаги чемпион - «Локомотив» ўқув-машғулотлар йиғинини БААнинг Дубай шаҳрида давом эттирмоқда.\nБиз жамоанинг БААга жўнаб кетиши олдидан "Локомотив" билан амалдаги шартномасини яна 2 йилга узайтирган ярим ҳимоячи Икром Алибоевдан интервью олдик.\n- Икром, ўтган мавсум «Локомотив» учун кутилганидан ҳам омадли келди - жамоангиз кетма-кет иккинчи йил «олтин дубль» қайд этди. Бу муваффақиятнинг бош омили рақобатдан холи бўлганингларми ёки...?\n- Ғалабаларимизнинг асосий сабаби - мураббийларнинг тинимсиз изланишлари ва меҳнатлари. Қолаверса, клуб раҳбариятининг юксак эътибори ҳам муҳим аҳамият касб этди. Яна шуни қўшимча қилишим керак, бизда ажойиб ва аҳил коллектив, яъни жамоа йиғилган.\nРақобатга келсак, ундан холи эмасдик. Мисол учун, иккинчи даврада «Насаф» изма-из таъқиб этди. Айни шу ҳолат бир лаҳзага ҳам бўшашишимизга йўл қўймади.\n- «Локомотив»нинг чемпионатдаги энг қийин ғалабаси сифатида қай бирини тилга оласиз?\n- Аслида осон ўйиннинг ўзи кузатилмади, ҳисоб. Лекин биринчи давра доирасида «Пахтакор»га қарши кечган сафар ўйинида жуда қийналдик. Ўша учрашувни энг мураккаблари қаторига қўшиш мумкин.\n- Жамоанинг энг аламли мағлубияти-чи?\n- Қизиғи, аламли мағлубият ҳам «Пахтакор» билан ўйинда рўй берди. Иккинчи даврадан ўрин олган ўзаро учрашувда сезиларли устунликка эришганимизга қарамай, буни натижада акс эттиролмадик.\n- «Шўртан» майдонидаги мағлубият тасодифмиди?\n- Йўқ. «Шўртан» ўша куни ҳақли ғалабага эришганди. Шахсан мен «Шўртан»дан қабул қилинган мағлубиятни тасодифга йўймайман. Ғузорликлар ажойиб ўйин кўрсатиш асносида устун келишганди.\nЭътибор берган бўлсангиз, «Шўртан» ўз майдонида пойтахтнинг барча жамоаларини мағлубиятга учратди. Шунинг ўзиёқ фикрим тўғрилигига асосдир.\n- Кўпчиликнинг фикрича, «Локомотив»да икки нафар бош мураббий бор: Йеличич ва Микляев. Клуб футболчиси сифатида бу мураббийларнинг асосий ваколатлари ҳақида маълумот бера оласизми: ким таркиб тузади, ким кўрсатма беради?\n- Ҳар иккиси машғулотларни бирдек бошқаради. Тўғри, ишнинг катта қисмини Мирко Йеличич бажаради. Дейлик, ўйинлар учун тактикани ҳам, кўрсатмаларни ҳам айнан австралиялик мураббий белгилайди.\nБилишимча, Миркода PRO-лицензияси йўқлиги сабаб, расмий ҳужжатларда Андрей Микляев бош мураббий сифатида кўрсатилмоқда.\n- Мавсум якунлангач, сизда бироз иккиланиш кузатилди. Зеро, олдингизда жамоада қолиш ёки бошқа клубга ўтиш масаласи кўндаланг турганди. Мана, охир-оқибат, «Локомотив»да қолдингиз. Бир тўхтамга келишда нечоғли қийналдингиз?\n- Аслида бу борада ортиқча бош қотирмадим, ҳисоб. Ахир «Локомотив» мен учун худди иккинчи уйдек бўлиб қолди. 6 йилдан буён «темирйўлчилар» шарафини ҳимоя қиляпман.\nТўғри, бошқа жамоалардан жуда кўп таклифлар тушди. Хусусан, хориж клубларига ҳам чақиришди. Лекин якунда «Локомотив»да яна 2 йил ўйнашни маъқул кўрдим.\n- Хорижда фаолият юритиш ҳар бир футболчининг орзуси ҳисобланади. Нима учун бундай имкониятдан фойдаланмадингиз?\n- Ҳа, хориж клублари таклифлари молиявий томондан зўр эди. Лекин айни пайт бундай чорловларни қабул қилишда шошилмаслигим керак. Ҳар ҳолда, салоҳиятимни яхшироқ чемпионатлар ва кучлироқ клубларда синаб кўришни хоҳлайман.\n- Қизиқ, айнан қайси клублар сиз билан алоқага чиққанди?\n- Келинг, шу ҳақда гапирмайлик. Ахир транфсер амалга ошмади-ку! Айтмоқчиманки, энди жамоалар номини айтишдан маъно йўқ.\n- Кўплаб футболчиларимиз вақтида хориж жамоалари таклифини қабул қилмай, кейин афсусланишган. Яъни фурсатни бой беришган...\n- Насиб этса, менда хорижга чиқиш учун ҳали имконият бўлади. Юқорида айтганингиздек, ҳар бир футболчи легионер мақомида ўйнашни орзу қилади. Табиийки, менда ҳам шундай ният йўқ эмас. Хуллас, легионер сифатида ўйнашга ҳали улгураман.\n- «Локомотив»да қолишингизнинг асосий омили нима?\n- Клубда ҳаммаси кўнглимдагидек. Муҳими, жамоада ўз ўрним борлигини биламан ва бундан хурсандман. Аввалги мавсум олий лиганинг 30та ўйинидан 22тасида майдонга тушдим.\nЖароҳатланмаганимда, балки бу статистика янада яхшироқ бўлармиди? Хуллас, асосий омил - бу ерда бахтиёрликни ҳис этяпман. Шуларни ҳисобга олиб, «Локомотив» билан шартномам муддатини узайтирдим.\n- Янги мавсумдан эътиборан йўлга қўйиладиган Суперлига ва Про-лигада иштирок этувчи клублар олдига катта талаблар қўйилмоқда. Дейлик, футболчилар махсус нормативларни топширишлари шарт. Сизнингча, ўзгаришлар қандай натижа беради?\n- Очиғи, бирданига ва бироз кутилмаганда чиқарилган бундай қарорлар ҳамма қатори мени ҳам ҳайрон қолдирди. Ўзгаришлар футболимиз ва айнан ўйинчиларга нима беришини эса вақт кўрсатади. Олдиндан баралла гапириш қийин. Бундай тизимда бирор марта ўйнаб кўрмаганмиз.\nЧемпионатда ўйинлар сони кўпайгани яхши. Шу аснода кўпроқ амалиётга эга бўламиз. Менимча, Суперлига олий лигадан кескин фарқланса керак. Хусусан, рақобат ошиши тайин. Нормативларга келсак, бу футболчиларда масъулиятни оширади.\n- Ҳа, нормативлардан кўзланган мақсад аниқ - футболчиларнинг жисмоний тайёргарлигини юқори даражага олиб чиқиш. Белгиланган меъёрий талаблардан ўтган дўстларингиз ва танишларингиз билан гаплашгандирсиз. Улар нима дейишяпти?\n- Шубҳасиз, жисмоний тайёгарлик ҳар бир профессионал футболчи учун муҳим аҳамиятга эга. Ўзи футболчилар жисмоний ҳолатни мустақил назорат қилиб боришлари шарт. Чунончи, майдондаги ҳаракатлар қандай чиқиши аввало, жисмоний тайёргарликка боғлиқ.\nКўп клубларда жисмоний тайёргарлик даражаси пастлиги учун ҳам, ўйинлар суръати тахминан 70-дақиқадан ке-йин пасайиб кетади. Шуни инобатга олсак, норматив талаблари жуда ўринли. Тўғри, қабул қилинган меъёрлар ҳақида нимадир дейишим қийин. Бу масалада мутахассислар фикрини эшитиш маъқул.\n- «Локомотив» ҳозирги таркиби билан ОЧЛ-2018 гуруҳ босқичидан чиқа оладими? Ўтган йилги омадсизликдан тўғри хулоса чиқардингларми?\n- Гуруҳ босқичидаги жамоаларнинг ҳаммаси биз учун янги рақиб. Ҳеч бири билан тўқнаш келмаганмиз. Жамоамиз салоҳиятини назарда тутиб айтсам, бу гуруҳдан бемалол чиқиш мумкин, менимча. Ҳар ҳолда, рақиблар орасида енгилмайдигани йўқ. Албатта, барчасини амалда уддалаш йўлида бор кучимизни сарфлаймиз.\nЭсласангиз, ўтган йили гуруҳ босқичида қайсидир маънода сифатли футбол кўрсатган эдик. Лекин сўнгги дақиқалардаги омадсизлик сабаб, «плей-офф» раундидан четда қолдик. Эҳ, қандай зўр имкониятларни қўлдан чиқариб, муҳим очколардан мосуво бўлгандик...\nЎйлайманки, бу йил ўша хатоларни такрорламаймиз ва ғалабали юриш билан мухлисларга байрам улашамиз. Бундай дадил гапиришимга етарлича асос ва сабаблар бор. Энг асосийси, ОЧЛда ўзига яраша тажриба тўпладик.\n- Ўтган мавсум аввалида рақамингизни ўзгартирдингиз. Ҳаётингизда туғилган кунингиздан ташқари, 9-рақам билан боғлиқ яна нимадир борми?\n- Ҳа, айнан 9 январь куни дунёга келганман. Бу сафар ҳам туғилган кунни Ватандан ташқарида нишонлашга тўғри келди. Лекин ҳаётимда 9-рақам билан боғлиқ бошқа ҳеч нима йўқ.\nАввало, рақам ҳеч нарсани ҳал қилмаслигини айтишим керак. Аслида менга 10-рақам кўпроқ ёқади. Бироқ «Локомотив»да «10»нинг эгаси бор - Марат Бикмаев. Аввалги мавсум бошида менга 9-рақамли футболкани таклиф қилишди. Ўша пайт бу рақам бўш эди. Натижада ўйлаб ўтирмай, уни қабул қилдим.\n- Янгиер футбол мактаб интернатидаги таҳсилдан сўнг Республика олимпия захиралари коллежида шуғуллангансиз. Лекин 3 йиллик таҳсилдан кейин сизни коллежда олиб қолишмаган экан...\n- Тўғриси, бунинг сабабини ўзим ҳам билмайман. Мендан футболчи чиқмаслиги, гавда тузилишим талабга жавоб бермаслигини айтишган. Яхшики, мураббийим Рустам ака Арипов ўз ҳолимга ташлаб қўймади. Яъни яқин дўстим Қувондиқ Рўзиев билан коллеждан «ҳайдалган» бўлсакда, мураббийимиз биз билан алоҳида ишлади.\nМуҳими, келажакда муносиб футболчи бўлишимизга ишонтира олди. Айнан Рустам аканинг далдалари кучимизга куч, иштиёқимизга иштиёқ қўшганди. Акс ҳолда, бутунлай тушкун ҳолатда қолардик. Шукрки, мураббийимиз меҳнатлари зое кетмади. Фурсатдан фойдаланиб, Рустам акага яна бир бор миннатдорчик билдираман.\nФутболдаги биринчи устозим - Музаффар Бекназаровдан ҳам бир умр қарздорман. Янгиер футбол мактабида айнан шу кишининг ёрдами билан илк қадамларни қўйганман. Рустам Арипов билан эса 11 йилдан буён Тошкентда биргамиз. Ҳар бир ўйинимни алоҳида таҳлил қиламиз. Бу инсонни қанча мақтасам, шунча кам.\nБизни ўқишдан чиқариб юборишганида, ўз ёрдамларини аямай ётишга ҳам жой топиб берганди. Қолаверса, еб-ичишимиздан доимий равишда хабардор бўлиб турди. Ўзбек футболи учун бундай жонкуярлар жуда зарур. Рустам Арипов айни пайт «Пахтакор» аёллар клубида бош мураббий сифатида ишлаяпти. Умуман, бу мураббий исталган жойда ишлаб кетади. Яқин йилларда яхши жамоаларда фаолият юритишига ишонаман.\n- «Локомотив»га келишингизга Равшан Бозоров сабабчи бўлган экан. Шу ростми?\n- Рустам Арипов коллеждан кетган болалар учун «Тошкент» жамоасини тузиб, унинг иккинчи лигада ўйнашини таъминлаганди. Бир амаллаб ўзимизга форма харид қилдик, ижара асосида майдон олдик. Шу тариқа 2011 йилни иккинчи лигада ўтказдик. Ҳар ҳолда, ёмон ўйин кўрсатмадик, дейлик, Мустақиллик кубоги финалига чиқдик.\nЎша мавсум «Локомотив» олий лигага чиқиш масаласини ҳал қилди. Янги йил арафасида «Тошкент» ва «Локомотив»нинг иккинчи лигадаги жамоаси ўртасида назорат ўйини ташкиллаштирилди. Учрашувдан кейин эса жамоамиздан мен ва яна 9 нафар футболчини «Локомотив» йиғинига таклиф қилишди.\nЎшанда бизни айнан Равшан Бозоров саралаб олганди. Муҳими, унинг назарига тушган болалар ҳозир асосан олий лигада ўйнамоқдалар - Қувондиқ Рўзиев, Хуршид Мухторов, Дониёр Усмонов, Темур Усмонов.\n- Интервьюларда бразилиялик Диегони кўп тилга олгансиз. Бу футболчи кумирингизми?\n- Ҳа, шундай. 2007 йилги Америка кубогида Диегога меҳрим тушганди. 2008 йили Пекинда ўтказилган Олимпиада баҳсларида ҳам унинг ўйинларидан ўзгача роҳатланганман. Қолаверса, Диего «Вердер»ни ўз ортидан бошларди.\nШу-шу у чин кумиримга айланган. Ҳозир ҳам ўйинларини ижтимоий тармоқларда томоша қилиб бораман. Айни пайт фаолиятини Бразилияда давом эттиряпти. Аниқроғи, машҳур «Фламенго» клуби шарафини ҳимоя қиляпти.\n- Кун тартибига нечоғли амал қиласиз? Икром Алибоев одатий бир кунда вақтни нималарга сарф-лайди?\n- Кун тартибим жуда оддий. Клуб базасида яшайман. Ҳали бўйдоқман, шундай экан, базада туриш энг тўғри йўл. Эрталаб якка ўзим шуғуллансам, куннинг иккинчи ярмида жамоа машғулотларида қатнашаман.\nКечки овқатдан сўнг дўстлар билан ТТЗ даҳаси бўйлаб сайр қиламиз. Кейин интернет тармоқлари ва PlayStation ўйинига озгина вақт ажратаман.\nОхирги вақтларда китоб мутолаасидан бироз узоқлашиб қолгандим. Бу йил яна яхши китоблар олиб қўйдим. Мен ўқиган охирги китоб - Фарҳоджон Нишонов қаламига мансуб «Афғон шамоли». Айнан саргузашт жанрига қизиқишим баланд.\nКамолиддин АЛИМОВ суҳбатлашди "Интерфутбол" гаазетаси\nСамвел Бабаян иштирокидаги матбуот анжумани (тўлиқ) 145\nСамвел Бабаян - Дисквалификация, айбловлар, танкаси, мухлислардан узр, Лобанов ва бошқалар ҳақида 476\nСамвел Бабаянга қандай савол берган бўлардингиз? 581\nСамвел Бабаян борасидаги эътирозлар ҳақида 231


Коррупцияни йўқотиш учун талабаларнинг стипендиясини бир хил қилиб қўйиш шартми? - 13 Сентября 2019 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2019 » Сентябрь » 13 » Коррупцияни йўқотиш учун талабаларнинг стипендиясини бир хил қилиб қўйиш шартми?\n– Табақалаштирилган стипендия талабаларнинг билим учун эмас, баҳо учун ўқишларига туртки бўлди ва бу ўз навбатида коррупцион ҳаракатларнинг юзага келишига замин яратди. Талабанинг индивидуал қобилиятларини ҳисобга олмасдан, унинг фақат қайдномадаги «5»лари эвазига ҳақ тўлаш амалиёти ўзини оқламади.\n– ОТМнинг талабаларга берадиган имкониятлари – улар олдидаги «мажбуриятлари» деган стериотип пайдо бўлдики, энди ушбу ўзгаришлар, асосан, «5 баҳо»га ўқийдиган талабалар орасида резонанс келиб чиқишига сабаб бўлмоқда.\n– Стипендия миқдорининг оптималлашуви ва стипендиясиз шартнома тўлов тизимининг жорий этилиши билан билимли ва иқтидорли талаба ҳеч нима йўқотмайди.\nАлишер Навоий номидаги Тошкент давлат ўзбек тили ва адабиёти университети ректорининг ушбу фикрлари кўпчиликни ўйлантириб қўйгани аниқ. Айни ҳозирги нарх-наво шароитида талабаларнинг 400 минг сўм стипендия билан яшай олмасликлари ҳеч биримизга сир эмас.\n"Стипендия учун ўқиш эмас, билим учун ўқиш лозимлигини ёшлар тушунишлари лозим” деган фикрга келсак ижтимоий ҳимояга муҳтож оилалар фарзандлари, боқувчисини йўқотган талаба қизлар қандай қилиб билим учун ўқишсин? Ахир ўқиш учун ҳам пул керак эмасми? Аксарият талабаларнинг бугунги кундаги ҳаёт тарзи анчайин ачинарли аҳволда экани барчамизга маълум. Ҳам ишлаб, ҳам ўқиб ўз контрактини ўзи тўлаётган талабаларнинг эндиги ҳаёти ҳеч кимни қизиқтирмаса? Коррупцияни йўқотиш учун талабаларнинг стипендиясини бир хил қилиб қўйиш шартми? Наҳотки, коррупцияни йўқотишнинг бундан муқобилроқ варианти бўлмаса?!\n"Стипендия миқдорининг оптималлашуви ва стипендиясиз шартнома тўлов тизимининг жорий этилиши билан билимли ва иқтидорли талаба ҳеч нима йўқотмайди”,– эмас балки энди шусиз ҳам қийналиб юрган талабалар қўшимча иш топишга мажбур бўлади. Бу эса ўз навбатида, таълим сифатининг пасайишига олиб келишини ҳеч ким ўйлаб кўрмаслиги ажабланарли ҳолат. Энди талаба ўқиш учун эмас, диплом учун ўқишга боради. Ростда, ишдан чарчаб келган талаба ўқишда нимани ҳам ўргана оларди?


“UzReport” ходими таҳдидга учради. ИИВ нозири асл ҳолатни яширган | Qalampir.uz\n“UzReport” ходими таҳдидга учради. ИИВ нозири асл ҳолатни яширган\nЖамият\t15 Январь 10:34 20858\nТошкент шаҳри Чилонзор туманида “UzReport” телеканалининг “No comment” дастурини суратга олиш вақтида телеканал ходими икки фуқаро томонидан ҳужумга учраган ҳамда тасвирга олиш камераси синдирилган.\nМаълум қилинишича, 2020 йилнинг 13 сентябрь куни Тошкент шаҳрида ЙТҲ юз берган. Ҳодисани ёритиш мақсадида журналистлар воқеа жойига етиб боради. Ўша пайтда икки фуқаро уларга ҳужум қилган ва тасвирга олиш камерасини яроқсиз ҳолатга келтирган. Ҳодиса юзасидан судга мурожаат қилинган.\nТелеканал ходимларининг айтишича, суд асл ҳолатни нотўғри талқин қилиб, қоидабузарларга ён босган ҳолда ҳукм чиқарган. Воқеага гувоҳ бўлган ИИВ ходими эса ишни бости-бости қилишга, фактларга яширишга уринган.\n“Суд қарорида воқеа тафсилоти умуман бошқача баён этилган. Яъни, унда “фуқаролар Чилонзор тумани ҳудудида бир-бирлари билан урушиб, жамоат тартибини бузишгани аниқланган”, деб кўрсатилган. Аслида воқеа умуман бошқача бўлган. Ходимимизга қилинган таҳдид оқибатида унга тан жароҳати етиши мумкин эди”, дейди телеканал юристи.\nШунингдек, унинг таъкидлашича, суднинг маъмурий қарорида ҳуқуқбузарлар томонидан “UzReport” ахборот агентлигининг камераси синдирилиб, моддий зарар етказгани ва ИИВ ходимларининг қонуний талаблари бажарилмагани ёритилмаган ҳамда ушбу ҳолатларга ҳуқуқий баҳо берилмаган.\nЛавҳада айтилишича, Чилонзор туман маъмурий судига тақдим қилинган ишда нега ҳолатнинг асл тафсилотлари бўлмагани, тушириб қолдирилгани ёки яширилгани номаълум. Суд қароридан келиб чиқилса, телеканал ходими шунчаки, кўчада бошқа фуқаролар билан муштлашиб кетган бўлиб чиқмоқда. Аслида эса, у хизмат вазифасини бажараётган вақтида ҳужумга учраган.\nҚолаверса, лавҳада қоидабузарлар ЙҲХББ Матбуот хизмати раҳбари Қаҳрамон Худойбергановнинг ҳам қонуний талабларига бўйсунмасдан, қўл билан уни силтаб ташлагани айтилган.\nШунингдек, лавҳада ишни расмийлаштириб олаётган участка нозири вазиятни тажовузкор фуқаролар томонига юмшатишга уринаётганини, бу ҳаракатини эса, турли баҳоналар билан изоҳлаётганини кўриш мумкин.\n04 Август 15:26 20990


07 июл 2022, Тошкент вақти: 04:29\nСанкт –Петербург метросидаги террор бўйича айбланиб қамоққа олинган Аброр Азимов.\nСанкт –Петербург метросидаги террор бўйича айбланиб қамоққа олинган Аброр Азимовнинг адвокати Дмитрий Динзе Федерал Тергов бюроси ходимлари Азимовни қийноқлар тўғрисидаги баёнотидан воз кечишга мажбур қилгани тўғрисида билдирди.\nАввалроқ Аброр Азимов ФСБнинг “махфий қамоғи”да қийноқларга солингани тўғрисида адвокати орқали жамоатчиликка маълум қилган эди. Динзега кўра, ФСБ ходимлари, аризани қайтариб олмаса Азимовнинг қариндошларини “жисмоний жиҳатдан жазолашлари” билан қўрқитганлар.\nАка –ука Аброр ва Акром Азимовлар қўлга олинганларидан сўнг қийноқларга солинганлари ва ўзларига билдирилган айбловларни тан олишга қийноқлар остида мажбур бўлганларини адвокати орқали жамоатчиликка 25 июль куни билдирган эди.\nАйбланувчиларнинг отаси Аҳрор Азимов 25 июлда Москвада ўтган матбуот анжуманида фарзандларига нисбатан жиноят ишлари соҳталаштирилгани тўғрисида гапирган эди.\nАкром ва Аброр Азимовлар шу йилнинг 17 ва 19 апрель кунлари Россия Федерал хавфсизлик хизмати томонидан Петербург метросидаги портлаш ташкилотчиси сифатида гумонланиб қўлга олинган.\nЎшда туғилиб-ўсган ва Россия ватандошлигига эга бўлган ака-ука Аброр ва Акром Азимовларга нисбатан расман террорчилик ва қурол сақлаш айблари қўйилган.\n3 апрель куни содир этилган Петербург метросидаги портлашда 14 одам ҳалок бўлган ва 50 одам яраланган эди.


Арнасойда яна бир хорижий корхона очилди » Жиззах вилояти ҳокимлиги расмий ахборот сайти\nЖиззах вилояти ҳокимлиги » Янгиликлар » Арнасойда яна бир хорижий корхона очилди\nПрезидентимиз жорий йилнинг 30-31 январь кунлари вилоятга ташрифи чоғида Арнасой туманида 2019-2020 йилларга мўлжалланган 32 та инвестиция лойиҳасини амалга ошириш бўйича топшириқ берган эди. Дастурга мувофиқ, 352 миллиард 96 миллион сўмлик маблағ ўзлаштирилиб, 2 минг 382 та янги иш ўрни яратилиши белгиланган.\nУшбу топшириқлар асосида ҳозиргача Арнасойда бир неча йирик лойиҳа амалга оширилди. Жумладан, лойиҳа қиймати 51 миллиард сўм бўлган юқори сифатли мато ва тайёр тикув-трикотаж маҳсулотлари ишлаб чиқаришга ихтисослашган "ARNASOY GOLD TEKS" масъулияти чекланган жамияти корхонаси барпо этилиб, минг нафар қишлоқ хотин-қизлари иш билан таъминланади. Замонавий 450 та тикув дастгоҳи билан жиҳозланган корхонада йилига 50 миллион АҚШ доллари миқдорида тайёр маҳсулот ишлаб чиқарилиб, Туркия, Россия, Германия ва Осиёнинг бир қатор давлатларига экспорт қилинади.\nШунингдек, Айдар-Арнасой кўллари дирекциясида балиқ чавоқлари, тумандаги "Олтин юлдузли узумзор" фермер хўжалигида 100 гектар майдонда винобоп узум, "Арнасой Бег Агро" масъулияти чекланган жамиятида 400 гектар майдонда экспортбоп ерёнғоқ, уч турдаги қовун етиштириш ва бошқа лойиҳалар амалга оширилмоқда.\n"МТТ SEA FOOD" МЧЖ таркибида барпо этилган ем заводи давлатимиз раҳбарининг топшириғи билан амалга оширилган навбатдаги йирик лойиҳалардан биридир. Лойиҳа қиймати 2,7 миллион доллар бўлган ушбу хорижий корхона бир кеча-кундузда 4-6 тонна омухта ем ишлаб чиқариш қувватига эга. Корхонада 68 та иш ўрни яратилди.\nКорхонани фойдаланишга топшириш маросимида ҳокимликлар, хорижлик инвесторлар, республикамизнинг барча вилоятларидан келган балиқчилик фермер хўжаликлари раҳбарлари, туман жамоатчилиги вакиллари иштирок этди. Тадбирда мамлакатимизда яратилган қулай инвестиция муҳити барча соҳалар каби балиқчиликни ривожлантиришда ҳам яхши самара бераётгани қайд этилди.\n—Мен Тошкент политехника институтини битирганман, Ўзбекистонни, ўзбек халқини яхши кўраман, — дейди "МТТ SEA FOOD" корхонаси инвестори, вьетнамлик Чон Зоан Тан.—Бу ерда инвестиция киритиш, бизнес юритиш учун жуда яхши шароит яратилган. Ушбу корхонани барпо этишда бунга яна бир карра ишонч ҳосил қилдик. Бизни республика ҳукумати, вилоят, туман ҳокимликлари қўллаб-қувватлаб, лойиҳамизни амалга оширишда яқиндан кўмак берди. Яратилган имкониятлардан фойдаланиб, фаолиятимизни янада кенгайтириш устида иш олиб боряпмиз.\nМасъулияти чекланган жамият қошида йилига 50 миллион балиқ чавоғи етиштирадиган инкубация цехи ишга туширилди. Инкубация цехи чавоқлар парвариши, хона ҳарорати мўътадил бўлишини таъминлайдиган хорижий ускуналар билан жиҳозланган.\nКорхона қошида балиқ ва балиқ маҳсулот-ларини сақлайдиган 200 тонналик музлатгичли омборхона ҳам барпо этилаётир. Ушбу иншоотни жорий йил охирига қадар ишга тушириш мўлжалланган.\nШунингдек, корхона қошида 45 гектар майдонда сунъий кўл барпо этилди. Ҳозир кўлда сазан, оқ амур, дўнгпешона каби балиқлар кўпайтирилмоқда.\nБундан ташқари, корхонада балиқларнинг маҳсулдор зотларини кўпайтириш бўйича ҳам иш олиб борилмоқда. Шу мақсадда Вьетнамдан 510 минг долларга маҳсулдор зотли балиқлар келтирилиб, балиқчилик хўжаликларига сотилди. Соҳа мутахассислари хориждан келтирилган балиқлар маҳаллий зотлар билан чатиштирилганда уларнинг маҳсулдорлиги ошишига кафолат бермоқда.\n—Вилоятдаги қулай инвестиция муҳити хорижлик ҳамкорларимизга жуда маъқул келди, — дейди "МТТ SEA FOOD" МЧЖ шаклидаги хорижий корхона раҳбари Зоир Холиқулов. — Ҳудуддаги ер, сув, ишчи кучи имкониятларидан ва ҳокимликнинг қўллаб-қувватлашидан фойдаланиб, фаолиятимизни кенгайтиришга қаратилган ишларни давом эттираётирмиз. Мақсадимиз — келажакда Арнасойда йирик балиқчилик кластери барпо этиш.\nБошқа вилоятлардан келган балиқчилик хўжаликлари раҳбарлари, тармоқда фаолият юритаётган фермерлар, мутахассислар Арнасойда амалга оширилаётган ишлар билан танишди. Корхонадан ем, балиқ чавоқлари, зотдор балиқлар харид қилиш бўйича келишувлар, ўзаро тажриба алмашувлар бўлди.\nЯшараётган, янгиланаётган Арнасой\nЖиззах вилоятида қурилиш материаллари ишлаб чиқарадиган янги қувватлар ишга туширилди


"Бозорларнинг бузилиши халқни қақшатишга қаратилган"\nНавоий кўчасида бузилган савдо дўконлари сурати.\n"Навоий кўчасига борсангиз¸ худди Афғонистонда уруш кетаëтгандек. Бу ишлар яхшилик билан тугамайди"¸ дейди тошкентликлардан бири.\nВазирлар "Эрким микрофон"ни эшитсин\nНаманган вилояти Поп туманидан телефон қилган Набижон ака ўзи яшаб турган ҳудудда аҳолига тез тиббий ёрдам хизмати сифатидан норози эканини сўзлади.\n- Бизнинг қишлоқ туман марказидан 50 дан бошлаб юқориси 70 километрга боради.\nОзодлик: 70 километр узоқми?\n- Ҳа, туман марказиданда. Чодаксойда 25-30 минг аҳоли яшайди. Шундан Чодак қишлоғида 15-16 минг, Олтинкон шаҳарчасида 8000 аҳоли яшайди. Президентимиз 21 май 2009 йили қишлоқ жойларидаги шошилинч тез ëрдам бўлимларини дори-дармон, ëқилғи-мойлашлар билан таъминлаш ҳақида қарор қабул қилади. Бу қарорни булар яхшилаш ўрнига Олтинкон шаҳарчасидаги тез ëрдам пунктини ярим ставкага тушириб қўяди.\nСоғлиқни сақлаш вазирлигига хат ëздим¸ "текширилсин" деб. Текширилмади. Вазирлар Маҳкамаси Мирзиëевга хат ëздим. Улардан юмшоқ креслодан туриб бу ëққа келиб текширадиган одам бўлмади. Ҳеч қайси дунëда йўқ тез ëрдам кечқурун соат 20дан эрталаб соат 8гача ишлайдиган. Бу кулгили ҳол. Бирор киши инфаркт бўладиган бўлса, кечқурун бўлишим керак деб пойлайдими? Мен бу ëғини тушунмадим. Бизнинг қишлоқдан кўпчилик Олтинкон шаҳарчасида фабрикада, ер ости ишларда ишлайди. Уларда тез ëрдам йўқ ҳисобида. Кундузи соат 3дан кечқурун 8гача. Юқорида ўтирган Соғлиқни сақлаш вазири "Эркин микрофон"да эшитиб бирор чора кўрса деган умид билан, дейди Поп туманидан қўнғироқ қилган Набижон ака.\n"Озодликка чиқсанг, тилингни қирқаман”\nҚашқадарё вилояти, Шаҳрисабз шаҳридан телефон қилган Ойша Маҳманазарова эса, одатан, баҳорда берила бошлайдиган газ ва свет бу йил қиш фаслида узилган бўйича, қайта берилмаётганидан гап бошлади.\nКундалик газ ва свет муаммосидан бошланган суҳбат Ойша Маҳманазарованинг 22 ёшли ўғлининг пичоқлаб қўйилгани-ю, бунга беэътибор қилаётган шаҳар Ички ишлар бошқармаси раҳбариятининг ишдан олинганига уланиб кетди.\nБошқача айтганда, "50 оғиз гап"га айланган суҳбатда Шаҳрисабздаги ижтимоий-сиёсий ҳаëтга оид қатор жиддий муаммолардан гап очилди.\n- Мана баҳор келаяпти на свет бор, на газ бор. Ҳокимга бизларнинг маҳалламиздан 15-20та одам мурожаат қилиб, ариза ташлади. Мана икки ой бўлаяпти мурожаатимизга жавоб йўқ.\nОзодлик: Ўтган йил, ундан олдинди йилда баҳорда газ ва свет бўлармиди?\n- У вақтларда озгина, кам-кам бўлар эди. Март ойларида газ, свет келиб турар эди. Умуман узиб ташлаган.\nОзодлик: Яна нима янгиликлар Шаҳрисабзда?\n- Янгиликлар кўп. Менинг ўзимнинг ҳам масалаларим кўп. Мана сайлов йили менкинг уйим орган ходимлари томонидан ëқилиб, мен мана уч йилдан бери оëғим синиб ëтибман.\nОзодлик: Ойша опа, қайси сайловда ëнган эдингиз?\n- 2007 йил президент сайловида.\nОзодлик: Ўт чиқиб кетдими ëки кимдир ëқиб юбордими?\n- Йўқ, газ, светлардан эмас. Специално бензин қуйиб ëқишди¸ мана бирорта жиҳоз қолмаган.\nОзодлик: Уйингизга ўт тушганлиги муносабати билан қанақадир иш очилдими? Тергов-суриштирув бўлдими?\n- Ҳеч қанақа очилгани йўқ. Мурожаат қилдим. Кўчага чиқсам, мени умуман нотаниш машиналар назорат қилиб, 2008 йил 14 январ куни кўчага чиққанимда, номаълум машиналардан ўзимни оламан¸ деб ëн билан тушиб сон суягим синиб икки марта операция бўлганман. Ҳозир ҳам қўлтиқтаëқ билан юрибман 3,5 йилдан бери.\nОзодлик: Ойша опа, ҳозир қаерда яшаяпсиз?\n- Ота-онамдан қолган ҳовлида каталакда ëтибман. Уч йилдан бери мурожаат қиламан. Бутун республикага ëздим. Началник милициядан одамлар келиб “ëрдам берамиз” деб менга телефон номерини бериб шундай кетади. Телефон қилсангиз, олмайди.\nОзодлик: Уйингиз ëниб кулга айланиб ëтибди ҳали ҳам-а?\nОзодлик: Ўрнига бирор нарса тиклашга уриниб кўрдингизми?\n- Ҳеч қанақа тиклаганим йўқ.\n- Биттагина нимам бор. Катта қилганманда.\nОзодлик: Битта ўғлингиз борми?\n- 20га киради ўша бола.\nОзодлик: Эрингиз борми?\n- Йўқ. Ëлғизман. Ҳозир ўзим болницада ўтирибман. Байрам куни битта ўртоғи пичоқлаб қўйган. Ҳозир болницада ëтибман.\nОзодлик: Ўғлингизни нимага пичоқлашди?\n- Ëш болалар ичиб ўтирган. Яхши кўрган қизи билан расмга тушгани бораман деса, пичоқлаб ташлаган. Мана ҳозир мен реанимацияда олдида турибман. Мана шунга ҳозир ҳеч қандай тергов иши қўзғатмасдан, ҳаммаси пулдорларнинг боласи, мана шундай бости-бости қилиб ўтирибди. Бугун борган эдим. Ойнинг охири деб ҳаммаси отчëт бергани кетган экан. Умуман Шаҳрисабзда порахўрлик қилиб ҳамма ëшлар фақат пичоққа ўтган.\nОзодлик: Уч йилдан бери қилган мурожаатларингизга жавоб беришмаяпти. Ҳалигача уйингиз култепалигича турибди. Бизга мурожаат қилишдан мақсад нима?\n- Мана 2006 йилда Шаҳризабзга Қаршидан началник милиция қўйдида. “Мен сени йўқотаман. Агар Озодликка чиқсанг, тилингни қирқаман” деб ҳар хил сўзларни айтиб мени шу кўйга солди. Лекин буларнинг ҳаммаси ҳозир ишдан кетди. Ҳаммаси қўлга тушди. СНБ ушлади буларни.\nОзодлик: Қачон ушлади?\n- 10 кун бўлди. Началник бултур кетди пора билан. Ҳозир замначалник, қидирув бўлими бошлиғи, яна иккита терговчи ушланди. Ҳаммасини СНБ ушлади.\nОзодлик: Нимага ушлади?\n- Булар кўп одамларни подстава қилиб, нарсаларини талон-тарож қилиб, қанча делоларни судга келмасдан пора олиб ëпган. Ҳаммасини биламан.\nОзодлик: Демка, тўғри қилибдида унда.\n- Буларни олиб тўғри қилган. Ҳаммасини олиб тўғри қилди. Жуда катта ишлари очилиб кетдида. Жуда кўп ишларни қилиб ҳаммасини ëпиб юрган булар. Телефон қилиб тураверинг. Даҳшатли бўлиб кетган ҳозир, дейди Шаҳрисабз шаҳридан телефон қилган Ойша Маҳманазарова.\n"Яхшиликка олиб келмайди бу ишлар"...\nТошкентдан қўнғироқ қилган Абдуқаҳҳор Мусаев шаҳарда бирин-кетин бузилаëтган бозорлар аҳволига муносабат билдирди.\nУ киши бизга қўнғироқ қилишдан олдин Навоий кўчасидаги ва Олой бозоридаги бузилишларни кўздан кечириб келганини айтди.\n- Навоийга бордим. Кўрсангиз, худди Афғонистонда уруш кетаëтгандек.\n- У томонда конфет заводи бор эдию. Текислаб қўйибди. Алайскийнинг орқаси эдида. Травматология болница бўларди. Ҳамма ëқни бузиб, у ерни ҳам парк қилармишмией. Ободонлаштириш¸ деб ëзиб қўйибди.\nОзодлик: Қандай муносабат билдирасиз? Мана Навоийдагини кўчиришди, Олой бозорини бузишаяпти, темир бозори яна. Сабаб нимада экан?\n- Сабаби, биласизми, билмайман бу ерда булар нимани хоҳлаяпти. Наҳотки бирор-бир калласи ишлайдиган одам тепада йўқмикан? Паркент бозоридаги уч-тўртта болаларни олиб кетиб қолган мол-поли билан. Яхшиликка олиб келмайди бу. Мен битта нарсани тушунаяпман бу ерда халқни қақшатиш бўлса керак. Ë Мисрга ўхшамоқчими булар ҳам. Неужели битта тушунадиган раҳбар йўқ. Президентимиз бундай хабар олса бўладию нима қилаяпти деб. 20 йилликка ҳамма ëқни текислаб нималарни чақириб базм қилмоқчими. Гап кетаяпти что ноқонуниймиш. Ҳамма ëқда ноқонуниймиш. Ҳаммаси тепаники ўзи. Бир-бири билан жанг қилиб ëтибди сеники-меники қилиб. Оддий простой халқнинг ҳеч нимаси йўқ. Просто қийнаш, дейди Абдуқаҳҳор Мусаев.\n"Юлдуз Усмонова яхши томонга ўзгарибди"\nЮлдуз Усмонованинг Москвада берган концертига муносабат билдирган ўзи шу кунларда Сургут шаҳрида ишлаб юрган ўзбекистонлик меҳнат муҳожири Зоиржон ўзбек халқининг севимли қўшиқчиси яхши томонга ўзгарибди, деди.\nЗоиржон қўшиқчининг “Мен оддий халққа хизмат қиламан, менинг халқим сизсиз” мазмунида Россияда юрган муҳожирларга юзланганини олқишлади.\n- Юлдузхон Усмонова Сургутга ҳам келиб концерт берсинлар. Кирамиз, кўрамиз. Имконимиз бор биз ҳам 30 доллардан крииб концерт кўришга.\nОзодлик: Ўзи умуман эшитдингизми, ўқидингизми?\n- Одамларнинг фикрини, ўзининг фикрини ҳаммасини ўқидим.\nОзодлик: Фикрида анча яхши томонларга ўзгарган деяпсиз. Қайси жиҳатларини олиб айтаяпсиз?\n- Алишер Навоийнинг мақоли борку. “Одамий демагил эрсанг одами, йўқ унда бошқаларнинг ғами”. Ўша мақолга риоя қилиб сўзлаган.\nОзодлик: “Менга мустақиллик майдонида чиқишнинг нима кераги бор? Мана менинг майдоним. Мана сизнинг олдингизда чиқиш қилаяпман” деб фикр билдирган. Ўшанга қандай мунсоабат билдирасиз?\n- Энди бу унинг шахсий фикри. Агар доим яхши фикр юритса, халққа хизмат қилса, мен ўйлайман ҳозирги вақтда унчалик ўрни ҳам бўлмаса керак. Қаерда бўлса ҳам халққа хизмат қилса бўлди, дейди Сургут шаҳрида ишлаб юрган ўзбекистонлик меҳнат муҳожири Зоиржон.


22:57, 10.06.2021 // 31061\nДушанбеда Ўзбекистон ва Тожикистон санъат усталари иштирокида концерт бўлиб ўтди\nПрезидент Шавкат Мирзиёев Тожикистонга ташрифи давомида Душанбе шаҳридаги «Дўстий» майдонида Исмоил Сомоний ҳайкали пойига гуллар қўйди.\nСўнг «Кўҳи Борбад» санъат саройида Ўзбекистон ва Тожикистон санъат усталари иштирокида концерт бўлиб ўтди.\nТадбирда Тожикистон президентининг Ўзбекистон Президенти Шавкат Мирзиёевни икки мамлакат ўртасидаги ҳамкорликни ривожлантириш йўлидаги улкан хизматлари учун Тожикистоннинг юксак мукофоти – I даражали «Зарринтож» ордени билан мукофотлаш тўғрисидаги фармони ўқиб эшиттирилди. Орденни Шавкат Мирзиёевга Тожикистон президенти Эмомали Раҳмон тантанали равишда топширди.\nДавлат раҳбари юксак эътибори учун миннатдорлик билдириб, ушбу мукофот катта ҳурмат ва ишонч ифодаси, халқлар ўртасидаги яхши қўшничилик ришталарини мустаҳкамлаш борасидаги биргаликдаги саъй-ҳаракатлар эътирофи эканини таъкидлади.\nМамлакатлар яқин қўшни, халқларнинг муқаддас ерию суви, дини бир, тарихи ва тақдири, ташвиш-у шодликлари муштарак экани қайд этилди.\n«Бир-биримизни қўллаб-қувватлаб, ўзаро манфаатли ҳамкорлигимизни ривожлантириб, катта мақсадларимизга эриша оламиз. Биз доим бир-биримизга таянч бўлишимиз, ҳар қандай қийинчилик ва синовларни елкама-елка енгиб ўтишимиз лозим.\nБу Ўзбекистон—Тожикистон муносабатларининг янги модели, янги муҳитида ўз аксини топмоқда. Энг муҳими, барча саъй-ҳаракатларимиз ва амалий ишларимиз халқларимиз манфаатлари ва орзу-интилишларига тўлиқ мосдир», — деди Шавкат Мирзиёев.\nШавкат Мирзиёев икки мамлакат санъат усталарининг бундай концертлари халқлар ўртасидаги абадий ва самимий дўстликни ифодаловчи яхши анъанага айлангани, санъат халқларни яқинлаштиришда муҳим ўрин тутишини таъкидлади.\n«Инсонга турли чегаралар ўрнатиш хос бўлса, санъат чегара билмайди, унинг буюк вазифаси — одамларни бирлаштириш. Меҳр-оқибатли бўлиш, тинч-тотув яшаш — халқларимизнинг азалий орзуси ва самимий интилишидир. Биз ҳам, икки давлат раҳбарлари — ўртамиздаги чегаралар бизни ажратишга эмас, фақат бирлаштиришига хизмат қилиши учун бундан буён ҳам ҳаракат қиламиз.\nТинчлик ва осойишталикни асраш, келажак авлодлар учун мамлакатларимизнинг барқарор ва изчил тараққиётини таъминлаш — умумий бурчимиз», — деди Ўзбекистон Президенти.\nКонцерт дастурида истеъдодли санъаткорлар халқлар маданиятининг бойлиги, ўзига хослиги ва шу билан бирга муштараклигини намойиш этди.\nШавкат Мирзиёев ва Эмомали Раҳмон кенгайтирилган таркибда музокара ўтказди\nШавкат Мирзиёев ва Эмомали Раҳмон Самарқанд ва Хатлон вилоятларида қурилган ижтимоий объектларни очилиш маросимида иштирок этди\nШавкат Мирзиёевнинг Тожикистондаги расмий ташрифининг илк куни — суратларда\n06:36 Кеча // 135856\n22:18, 01.08.2021 // 73397\n10:42 Кеча // 63143\n23:51, 01.08.2021 // 51360\n21:56, 01.08.2021 // 47015


Амир Темур орденини таъсис этиш тўғрисида\n1. «Амир Темур» ордени таъсис этилсин.\n2. «Амир Темур» ордени тўғрисидаги Низом тасдиқлансин (илова қилинади).\n3. «Амир Темур» орденининг тавсифи тасдиқлансин (илова қилинади).\n4. Ўзбекистон Республикасининг 1995 йил 22 декабрда қабул қилинган «Давлат мукофотлари тўғрисида»ги Қонуни (Ўзбекистон Республикаси Олий Мажлисининг Ахборотномаси, 1995 йил, № 12, 266-модда) 11-моддасининг «Мустақиллик» ордени» деган сўзларидан кейин «Амир Темур» ордени» деган сўзлар билан тўлдирилсин.\n«Амир Темур» ордени тўғрисидаги\n1. «Амир Темур» ордени билан Ўзбекистон Республикаси фуқаролари давлатчиликни мустаҳкамлашдаги улкан хизматлари, меъморчиликни, илм-фан, адабиёт ва санъатни, шу жумладан ҳарбий маҳоратни ривожлантиришга қўшган улкан ҳиссалари учун мукофотланадилар. «Амир Темур» ордени билан давлатлараро ҳамкорликни, тинчликни ҳамда халқлар ўртасида дўстликни мустаҳкамлаш ишига алоҳида ҳисса қўшганлик учун ҳам тақдирланадилар.\n«Амир Темур» ордени билан Ўзбекистон Республикаси фуқароси бўлмаган шахслар ҳам мукофотланиши мумкин.\n2. «Амир Темур» ордени билан мукофотлашга тақдим этиш, мукофотлаш ва орденни топшириш «Давлат мукофотлари тўғрисида»ги Ўзбекистон Республикаси Қонунида назарда тутилган тартибда амалга оширилади.\n3. «Амир Темур» ордени билан мукофотланган шахслар энг кам иш ҳақининг етмиш карраси миқдорида бир йўла тўланадиган пул мукофоти оладилар.\n(3-модданинг биринчи хатбошиси Ўзбекистон Республикасининг 2003 йил 30 августдаги 535-II-сонли Қонуни таҳририда— Олий Мажлис Ахборотномаси, 2003 й., 9-10-сон, 149-модда)\n«Амир Темур» ордени билан мукофотланган шахслар қонун ҳужжатларида белгилаб қўйиладиган имтиёзлардан фойдаланадилар.\n4. «Амир Темур» ордени кўкракнинг ўнг томонига «Мустақиллик» орденидан кейин тақилади.\n5. «Амир Темур» ордени билан вафотидан кейин мукофотланган тақдирда орден, мукофотлаш тўғрисидаги ҳужжат ва бир йўла бериладиган пул тўлови мукофотланганнинг оиласига топширилади.\n«Амир Темур» орденининг\nОтлиқ қиёфасини ўраб турган айлананинг юқорисида Ўзбекистон Республикаси Давлат гербининг рамзи — ярим ой ва юлдузни ўз ичига олган мовий мусамман тасвирланган. Мусамман жо бўлган майдоннинг диаметри — 10,5 миллиметр. Ярим ой ҳамда беш қиррали юлдуз жо бўлган майдонларининг диаметрлари тегишлича — 5,0 миллиметр ва 2,6 миллиметр. Айлананинг юқори қисмида оқ рангли эмаль манзарада «AMIR TEMUR» ёзуви битилган бўлиб, у ёқутранг эмаль билан қопланган. Ҳарфларнинг баландлиги — 2,5 миллиметр. Айлана бошдан охиригача маржонли нақшлар билан ўралган. Айлананинг диаметри — 36 миллиметр, қалинлиги — 6 миллиметр.\nАйлананинг пастки қисмида оқ рангли эмаль манзарада мовий эмалдан ишланган «KUCH — ADOLATDA» сўзлари битилган. Ҳарфларнинг баландлиги — 3 миллиметр. Айлананинг чеккалари ҳар икки томондан 1 миллиметр қалинликдаги қизил эмалдан ишланган қабариқ ҳошия билан ўралган.\n(«Амир Темур» орденининг тавсифи Ўзбекистон Республикасининг 1997 йил 25 апрелдаги 421-I-сон Қонуни таҳририда — Олий Мажлис Ахборотномаси, 1997 й., 4-5-сон, 126-модда)\n(Ўзбекистон Республикаси Олий Мажлисининг Ахборотномаси, 1996 й., 5-6-сон, 63-модда; 1997 й., 4-5-сон, 126-модда; 2003 й., 9-10-сон, 149-модда)


Унутилаётган суннатлар (2-суннат): Таомни учта бармоқ билан тановул қилиш\nКаъб ибн Молик розияллоҳу анҳу айтади: "Расулуллоҳ соллаллоҳу алайҳи васаллам учта бормоқлари билан ер эдилар ва қўлларини артишдан олдин уларни ялар эдилар" (Имом Муслим, Имом Абу Довуд, Имом Термизий, Имом Насоий ривояти).\nҚўл билан ейдиган таомни уч бармоқ: бош, кўрсатгич ва ўрта бармоқлар билан ейиш суннатдир. Бундан кўп бармоғини ишга солиш очкўзликдир.\nҚаранг, бу жуда ҳам осон, аммо савоби улкан, гуноҳларни кетказувчи, жаннатга етказувчи бўлган амалдир. Лекин дангасалигимиз, бепарволигимиз оқибатида бунга эътибор бермаймиз, амал қилмаймиз. Кўпчилигимиз ҳатто билмаймиз ҳам. Аввал билмасак, энди билиб олдик.\nЭнди билганимизга амал қилайлик ва бошқаларга ҳам етказайлик. Зеро, Расулуллоҳ соллаллоҳу алайҳи васалламнинг суннатларини ёйилишига хизмат қилиш у зотга бўлган муҳаббат ва эҳтиромнинг юксак намунаси ҳисобланади. У зот соллаллоҳу алайҳи васаллам суннатларини аниқлик билан етказганларнинг ҳаққига: “Менинг гапимни эшитиб, ёдлаб, сингдириб, сўнгра етказган одамни Аллоҳ неъматлантирсин”, деб дуо қилганлар (Имом Термизий ривояти).\nКелинг, биз ҳам Расулуллоҳ соллаллоҳу алайҳи васалламнинг суннатларига таомни учта бармоқ билан тановул қилишга одатланайлик.\nДругие материалы в этой категории: « Қуръоннинг ёзилиши ва сақланиши\tФитна вақтида мўминнинг одоби »


Қаноат йўли – oliymahad.uz\nҚаноат истеълоҳда ўзига тақдир қилинган нарсага рози бўлишдир. Қаноат иймоннинг мукаммаллигидан ҳамда исломнинг гўзаллигидан далолатдир. Расулуллоҳ соллаллоҳу алайҳи васаллам: “Эй Аллоҳим, мени ризқлантирган нарсаларингда қаноатли қилгин ва барака ато қилгин”, дер эдилар. Бундан ташқари Набийимиз соллаллоҳу алайҳи васаллам: “Ким иймон келтирган бўлса, етарли ризқи бўлса ва Аллоҳ унга берган нарсага қаноат қилса, батаҳқиқ, нажот топибди”, дедилар.\nҚаноат саодатни асосидир. Мусулмон агар қаноат ва ризони ҳис қилсагина иймон ҳаловатини топа олади. Қаноатнинг фойдалари жуда кўп. Қаноат билан мусулмон ризо ва саодатга ва яхши ҳаётга етади. Инсон дунё ва уни ичидаги нарсаларни яхши кўришга мойил бўлади. Саодат инсоннинг барча хоҳлаган нарсаларга эришиши эмас, ўзини ҳузуридаги нарсага қаноат қилган инсон ундан бахтлироқ ҳисобланади. Саид ибн Абу Ваққос розияллоҳу анҳу ўғлига: “Эй ўғлим, агар бойликни талаб қиладиган бўлсанг, уни қаноат билан талаб қил. Агар қаноат бўлмаса, мол-дунё сени тўйдирмайди”, дедилар.\nРасулуллоҳ соллаллоҳу алайҳи васалламнинг: “Ким сизлардан қалби хотиржам, танаси соғ-саломат, ҳузурида бир кунлик таоми бўлса, дунё уники бўлибди” маъносидаги ҳадислари бор. Албатта, бу мақомга қаноат қилиш билан эришилади. Яна бир ҳадиси шарифда Росулуллоҳ соллалоҳу алайҳи васаллам: “Аллоҳ таоло тақводор, бой, холис бандасини яхши кўради”- дедилар. Бу ҳадисда келган “бой” сўзидан мурод – нафснинг тўқлигидир. Термизий ривоят қилган саҳиҳ ҳадисда Расулуллоҳ соллаллоҳу алайҳи васаллам “бойлик- нафснинг тўқлигидадир”, деганлар.\nИбн Баттол бу ҳадис борасида шундай деганлар: “Бу сўзнинг маъноси: бойлик аслида молнинг кўплигида эмас. Чунки, Аллоҳ таоло мол-дунё берганларнинг кўпчилиги ўзига берилган нарсага қаноат қилмайди. У янада мол-дунёси кўп бўлиши учун ҳаракат қилади. Унга мол-дунё қаердан келаётганини фарқи йўқ. У инсон ҳирси кучлилиги сабабли, худди, камбағал инсон каби бўлади. Албатта, бойликни асл моҳияти нафснинг тўқлигидадир. Инсон ўзига берилган нарсага рози бўлиб, қаноат қилиши ҳамда мол-дунёга ҳирс қўймагани сабабли, у худди бой инсон кабидир.\nҲадисда “нафснинг тўқлиги” деб сифатланиши Аллоҳ унга ризқ қилиб берган нарсага қаноат қилиши, бирор ҳожатсиз мол-дунёга хирс қўймаслиги ва Аллоҳ таоло унга тақсим қилган нарсага рози бўлишлигидир. Саҳиҳ ҳадисда Расулуллоҳ соллаллоҳу алайҳи васаллам: “Эй бани Одам, Аллоҳ сизга тақсим қилган нарсага рози бўлинг, одамларнинг энг бойи бўласиз” деганлар.\nАллоҳ таоло барчамизни қаноатли бандалардан бўлишимизни насиб қилсин!\nОлдингиСиртқи бўлимда навбатдаги давра ўқув машғулотлари бошландиКейингиҲалол касб–Пайғамбарлар суннати


InfinBank — Чет эл капитали иштирокидаги “Invest Finance Bank” акциядорлик тижорат банки акциядорлари диққатига! (23.09.2020)\nЧет эл капитали иштирокидаги “Invest Finance Bank” акциядорлик тижорат банки акциядорлари диққатига! (23.09.2020)\nБанк Кенгаши йиғилишининг 2020 йил 2 сентябрдаги 46-сонли баённомаси қарори билан, 2020 йилнинг 29 сентябр куни соат 15:00 да, Тошкент шаҳри, Т.Шевченко кўчаси, 1- уйда жойлашган АТБ “InFinBank” конференц залида, Банк акциядорларининг навбатдаги йиллик Умумий йиғилиши ўтказилади.\nБанк Кенгаши йиғилишининг 2020 йил 23 сентябрдаги баённомаси қарори билан, Банк акциядорларнинг навбатдаги йиллик Умумий йиғилишининг Кун тартибига қуйидагича қўшимча ва ўзгартиришлар киритилди:\n1. Банк Саноқ комиссияси таркибини тасдиқлаш;\n2. Акциядорлар умумий йиғилишининг регламентини тасдиқлаш;\n3. Банк Кенгашининг 2019 йил якуни бўйича ҳисоботини эшитиш;\n4. Банк Бошқарувининг Банкнинг 2019 йил молия-хўжалик фаолияти натижалари бўйича ҳисоботи ва банк фаолиятининг 2020 йилги асосий вазифаларини тасдиқлаш;\n5. Банк фаолиятининг 2019 йил якунлари бўйича Тафтиш комиссиясининг ҳисоботини тасдиқлаш ва 2020 йил учун тафтиш комиссияси таркибини сайлаш;\n6. Банкнинг 2019 йил якуни бўйича соф фойдасини тақсимлаш;\n7. Банк Кенгаши аъзоларини сайлаш;\n8. Банк Бошқаруви раисини сайлаш;\n9. Банкнинг 2020 йил фаолиятини мажбурий аудиторлик текширувини ўтказиш учун аудиторлик ташкилотини ва унинг хизматига ҳақ тўланадиган энг кўп ҳақ миқдорини белгилаш;\n10. Банкнинг умидсиз активларини ҳисобдан чиқариш.\nАкциядорларнинг умумий йиғилишида қатнашиш ҳуқуқига эга бўлган банк акциядорлари реестирини шакллантириш санаси: 2020 йил 23 сентябр.\nБанк Кенгаши Сиздан йиғилишга Юридик шахснинг номидан ваколатингиз ва шахсингизни тасдиқловчи ҳужжатлар билан келишингизни сўрайди.\nЙиғилиш қатнашчиларини рўйхатга олиш Банк биносининг учинчи қаватида 2020 йил 29 сентябр куни соат 14:30 да бошланади, 15:00 да тугайди.\nЙиғилиш ўтказиш бўйича қўшимча ахборот, унда кўриладиган масалаларнинг ҳужжатлари билан танишиш учун қуйидаги манзилга ва телефон рақамларига мурожаат қилиш мумкин:\nТошкент шаҳри, Миробод тумани, Т.Шевченко кўчаси 1- уй, тел. (71) 202-50-60


Ўзбекистоннинг Наманган вилоятида туғилган Абдуллажон Исоқов 1989 йилда Россиянинг Тюмен вилоятида кўчиб ўтган бўлиб, вақти-вақти билан Ўзбекистонга бориб турган.\nУ Ўзбекистонга сўнгги бор 1994 йилда бориб, оиласини Россияга кўчириб кетган. Маълум бўлишича, Исоқов Ўзбекистон паспортини олмаган, фуқаролик ҳақидаги дастлабки қонунга мувофиқ, у Россия фуқароси бўлган.\n1998 йили ўзбек милицияси Абдуллажон Исоқовни Ўзбекистон Жиноят кодексининг 159-моддасида айблаб чиққан. Ўзбек терговчилари тахминича, узоқ йиллардан буён Россияда яшаётган Исоқов Ўзбекистондаги конституциявий тузумга тажовуз қилган экан.\n2003 йилда мазкур иш Ўзбекистон Ички ишлар вазирлигидан Миллий хавфсизлик хизматига ўтказиб берилган. Ўзбек хавфсизлик хизмати сиртдан Исоқовга жиноий гуруҳ ташкил этганлик айбловини ҳам қўйган, бироқ айбланувчи мамлакатда йўқлиги туфайли терговни тўхтатган.\n2008 йилнинг март ойида Абдулла Исоқов Ўзбекистон хавфсизлик хизмати талаби билан Тюменда Россия ҳуқуқ-тартибот идоралари ходимлари томонидан қўлга олинган.\nВоқеадан хабар топган россиялик ҳуқуқ ҳимоячилари Абдуллажон Исоқов ҳимоясига турганлар.\n- 2 йил давомида биз Абдуллажон Исоқовнинг адвокати билан бирга унинг ноқонуний қамоқда сақланишига қарши бизга маълум бўлган барча имкониятларни ишга солиб кўрдик. Нима учун унинг ҳибсда сақланиши ноқонуний деган масалага келсак, чунки Россия Жиноят Процессуал Кодексига зид равишда унинг қамоқда сақланиш муддати бирор марта ҳам узайтирилмаган. Россия Жиноят Процессуал Кодексига биноан унинг суднинг қарорисиз 18 ойдан кўп ҳибсда сақланиши мумкин эмас, у ҳам бўлса фақат прокурор санкцияси билан фавқулодда вазиятлардагина, дейди Москвадаги Инсон ҳуқуқлари институтининг “Бошпана ҳуқуқи” дастури раҳбари Елена Рябинина.\nМосквалик ҳуқуқ фаолига кўра, Россияда Абдулла Исоқовга нисбатан ҳеч қандай айблов қўйилмаган, у фақат Ўзбекистоннинг Исоқовни экстрадиция қилиш талабига мувофиқ равишда қамоқда сақланган.\n- Ўзбекистон унга нисбатан жиноий иш юзасидан дастлаб 1998 йили, кейин янада “такомиллаштирган” ҳолда 2003 йили айблов қўйган. Айнан шу талаб асосида у Россияда қўлга олинган. У Ўзбекистондаги Конституцион тузумга тажовуз қилишда, хусусан, маълуму машҳур 159-модданинг бир қатор бандлари бўйича айбловлар қўйилган. Кулгилиси, унга қўйилган бандлардан бири – 159-модданинг 4-қисми, яъни “ҳокимиятни эгаллаш учун тил бириктириш”. Гап шундаки, Россия қонунчилигида “тил бириктириш” ёки “фитна” деган модданинг ўзи йўқ! Чунки у ҳолда ҳар қандай мухолифат ҳаракатини ушбу модда остига тушириш мумкин, дейди Елена Рябинина.\nҲуқуқ фаоли Исоқовнинг экстрадиция қилинмаганлигига 2008 йил ноябр ойидаги Европа Судининг экстрадицияни тўхтатиш тўғрисидаги қарори сабаб бўлганини айтади. Лекин бу, Рябининага кўра, Исоқов таъқибдан бутунлай қутулди, дегани эмас.\n- Россияда экстрадиция тўғрисидаги қарорни ҳеч ким бекор қилгани йўқ, уни қамоқдан озод қилишди, холос. Яъни Европа Судида бизнинг шикоятимиз энди кўриб чиқилади. Россияда бир марта қўлга олинган одам иккинчи маротаба ҳам қўлга олиниши ҳеч гап эмас. Исоқовни осонликча ўз ҳолига ташлаб қўйишади, деб ўйламанг, дейди россиялик ҳуқуқ фаоли.\nЕлена Рябинина айни пайтда Исоқов Россиянинг Тюмен вилоятида эканини, унинг ишлари ҳозирча жойидалигини қўшимча қилади.\n- Лекин уни аниқ қаерда эканлигини айта олмайман, чунки, биласиз, бизда одам ўғирлаш ҳолатлари тез-тез учраб туради, айниқса бундай одамларни... Ҳозир байрам кунлари, байрам кунлари эса Россияда бу каби ноқонуний хатти-ҳаракатлар учун шароит қулай. Шунинг учун унинг аниқ қаерда эканлигини ошкор этмайман. Ишончим комилки, унинг ишлари яхши, акс ҳолда, бу ҳақда мен биринчи бўлиб хабар топган бўлардим, дейди Елена Рябинина.


Покистоннинг Ҳайбар Пахтунхва вилоятида АҚШга қарши норозилик намойишларига вилоятни бошқараётган “Таҳрики Инсоф” сиёсий партияси раҳбари Имрон Хон бошчилик қилмоқда.\nОзодлик радиосининг Покистон хизмати муҳаррири Довутхон Хаттакка кўра, Имрон Хон тарафдорлари АҚШнинг пилотсиз учқичлари Покистоннинг қабилалар яшайдиган ҳудудларни бомбардимон қилишни давом эттираётганига норозилик тариқасида транзит йўлини тўсиб қўйган.\n- Имрон Хон тарафдорлари НАТО транзит йўлини тўсиб қўйганининг асосий сабаби унинг партияси Покистон марказий ҳукумати Қўшма Штатларни қабилалар яшайдиган ҳудудларга дрон ҳужумларини тўхтатишга мажбур қилиши керак, деган фикрда. Шу боис улар йўлни тўсиб қўйди, - дейди Довутхон Хаттак.\nThe Express Tribune нашрига берган интервьюсида Имрон Хон ўз партияси Панжоб ва Балужистон вилоятларидан ўтган НАТОнинг бошқа таъминот йўлларини ҳам тўсиб қўйиш масаласини кўриб чиқаётганини айтди.\nИмрон Хон НАТО таъминот йўлининг тўсиб қўйилиши Қўшма Штатларга қарши уруш эълон қилинганини англатмаслигини, балки АҚШ халқаро қонунларни бузаётганини дунёга намойиш қилишдан иборат эканини баён қилди.\nЎтган йили НАТО учқичлари янглиш амалга оширган ҳужумда йигирмадан зиёд покистонлик аскар ҳалок бўлганига норозилик тариқасида Покистон ҳукумати НАТО юкларининг мамлакат ҳудуди орқали ташилишини уч ой тўхтатиб қўйганди.\nЎшанда НАТО ўз юкларини Шимолий тақсимот тармоғи, яъни Марказий Осиё орқали ташишни кўпайтирди.\nДовутхон Ҳаттак, агар Ҳайбар Пахтунхва вилоятидаги НАТО транзит йўли узоқ муддат ёпиб қўйса, бу Шимолий тақсимот тармоғининг аҳамиятини янада ошириши мумкинлигини эҳтимолдан соқит қилмади.\n- Покистоннинг Балужистон вилояти орқали ҳам транзит йўли ўтган. НАТО юкларининг аксари Пешавор орқали ташилади. Агар бу йўллар ҳам ёпиб қўйилса, шубҳасиз, НАТО ўз юкларини Шимолий тақсимот тармоғи каби муқобил йўлдан фойдаланиш ҳақида бош қотириши мумкин, - деди Довутхон Хаттак.\nХалқаро кучлар маълумотига кўра, ҳозирда Афғонистонга жойлаштирилган НАТО етакчилигидаги халқаро кучларга тегишли юкларнинг 60 фоизи Покистон ҳудуди орқали олиб чиқилмоқда.\nЮкларнинг қолган қисми, қимматроқ бўлишига қарамай, Марказий Осиё давлатлари орқали ўтган Шимолий тақсимот тармоғи ва ҳаво йўли орқали Афғонистондан олиб чиқилаяпти.


ЭКОТАРҒИБОТ ИШЛАРИ ҚАНДАЙ ОЛИБ БОРИЛМОҚДА?\nOldingi maqola 23 ТА ЛОЙИҲА АСОСИДА ТАЙЁР УСКУНА, ЦЕМЕНТ ВА ЯНА НИМАЛАР ИШЛАБ ЧИҚАРИЛАДИ?\nKeyingi maqola МЕҲНАТ МУҲОФАЗАСИ ТАЪМИНЛАНАЯПТИМИ?\nҚарши шаҳрида Ўзбекистон экологик ҳаракати вилоят ҳудудий бўлинмаси томонидан воҳамиздаги йирик саноат корхоналаридаги Экоҳаракат вакиллари иштирокида ўқув-семинар ўтказилди.\nАйтиш жоизки, вилоятимизда 50 дан ортиқ юқори потенциалга эга бўлган йирик саноат корхоналари фаолият юритиб келаяпти. Ушбу корхоналар вилоят иқтисодиётига сезиларли даражада фойда келтириши билан бир қаторда, ҳудуд экологиясига ҳам маълум маънода зарар етказмоқда. Шу боисдан ҳам вилоятимизда кейинги йилларда экологияга оид ҳуқуқий ҳужжатлар асосида мазкур ишлаб чиқарувчи субъектлар жойлашган ҳудуддаги экотизимни барқарорлаштириш юзасидан бир қанча ташкилий ва амалий ишлар олиб борилмоқда.\nХусусан, Президентимиз Шавкат Мирзиёевнинг 2017 йил 12 июлдаги Олий Мажлис палаталари, сиёсий партиялар ҳамда Ўзбекистон экологик ҳаракати вакиллари билан ўтказилган видеоселектор йиғилишидаги маърузасида йирик саноат корхоналарида Экоҳаракат вакиллари фаолиятини ташкил этиш вазифаси белгиланган эди. Мазкур устувор вазифалар ижросини таъминлаш мақсадида вилоятда экологик нуқтаи назардан атроф-муҳитга таъсир кўрсатувчи I ва II тоифага мансуб 42 та йирик саноат корхонасида фаолият олиб бораётган Экоҳаракат вакиллари рўйхати шакллантирилди. Уларнинг фаолиятига кўмаклашиш ҳамда жамоат экологик назоратини амалга ошириш мақсадида услубий қўлланма тайёрланди. Экоҳаракат ва унинг ҳудудий бўлинмалари билан вакилнинг ўзаро ҳамкорлиги механизми ишлаб чиқилди.\nЎқув-семинарда саноат корхоналаридаги экоҳаракат вакилларига корхонанинг асосий фаолиятидан келиб чиқиши мумкин бўлган экологик хатарларнинг олдини олиш талабларига риоя этилиши, шунингдек, корхонанинг лойиҳа ҳужжатларини ваколатли давлат органлари томонидан экспертизадан ўтказиш жараёнида иштирок этиши ва бошқа бир қатор ваколатларга эга эканлиги тушунтириб ўтилди.\n- Бугунги кунда корхонамизда атроф-муҳитни муҳофаза қилиш борасида илғор давлатлар тажрибаси қўлланилмоқда, - дейди "Деҳқонобод калийли ўғитлар заводи" унитар корхонаси атроф-муҳитни муҳофаза қилиш бўлими бошлиғи Тўлқин Жуманов. - Ана шу тажрибаларга таяниб, корхона жойлашган ҳудудда "яшил қалқон"лар, яъни кенг майдонни қамраб оладиган экобоғларни янада кенгайтириш мақсадидамиз. Бу ерларда экотизим шароитини яхшилашга хизмат қиладиган турфа хил мевали ва манзарали дарахтлар ўстирилади. Бундай яшил ҳудуд нафақат корхона хизматчилари саломатлиги учун, балки шу ҳудуд аҳолисининг соғлом ҳаёт кечиришига замин ҳозирлайди.\nСеминар сўнгида саноат корхоналаридаги Экоҳаракат вакиллари атроф-муҳитни муҳофаза қилиш соҳасидаги қонунлар талабларига риоя этилишини мониторинг қилиш тажрибалари билан ўртоқлашдилар.\nЎзбекистон Экологик ҳаракати вилоят ҳудудий бўлинмаси координатори


ҚР Молия вазирлигида давлат хизматларининг 92 фоизи электрон шаклда кўрсатилмоқда\n20 Декабрь 12:55\nNUR-SULTAN. Кazinform - Молия вазирлиги давлат хизматларининг 92 фоизини электрон шаклда кўрсатмоқда. Бу ҳақда Қозоғистон Молия вазири Ерулан Жамаубаев маълум қилди, дея хабар беради Кazinform мухбири.\n«Бугунги кунда Молия вазирлиги томонидан 50 турдаги давлат хизматлари кўрсатилмоқда, шундан 46 таси ёки 92 фоизи электрон шаклда кўрсатилмоқда. Жорий йилнинг 17 ойи давомида 17,9 миллионга яқин хизмат кўрсатилди. Уларнинг 17,4 миллиони ёки 97,2 фоизи электрон шаклда», - деди Е. Жамаубаев Мажилисдаги Ҳукумат соатида.\nУнга кўра, асосий хизмат турлари солиқ ва божхонага тегишли. Давлат органларининг маълумотлар базалари билан интеграциялашув, давлат хизматлари кўрсатиш вақтини қисқартириш фуқаролар ва тадбиркорлик субъектларининг вақт ва маблағларини тежаш имконини беради. Шунингдек, хизмат кўрсатувчи билан бевосита алоқани камайтиради.\n«Бу коррупция хавфини камайтиради. Солиқ тўловчиларга қулайлик яратиш мақсадида хизматларни «еGov Mobile» иловаси ва банк иловаларига ўтказиш ишлари олиб борилмоқда. Умуман олганда, рақамлаштириш бўйича олиб борилаётган ишлар Молия вазирлиги фаолиятининг барча йўналишларини қамраб олади. Хусусан, бу: стратегик ва бюджет режалаштириш, давлат харидлари, бюджет ижроси, давлат аудити ва камерал назорат, солиқ ва божхонани маъмурийлаштириш», — деди вазир.


“Америка овози” вебсайтга айланади…ми? | TURONZAMIN-Jahongir Muhammadning nashri\nХабарномада, “Америка овози”нинг деярли барча бўлимларининг фаолияти ҳақида сўз борар экан, Ўзбек бўлими ҳатто эсланмайди ҳам.\nЎзбек бўлими 2005 йили ёпишга қарор қилинганди, аммо Андижон воқеалари юз бериб, бўлим сақлаб қолинганди. Ўтган даврда эса Ўзбек бўлими ҳақиқий Ўзбек бўлими бўла олмади.\nШундан келиб чиқиладиган бўлса, бу бўлим BBG эътиборидан тушган ҳам бўлиши мумкин.\nБундай дейишимизга яна бир сабаб инглиз тилида тарқатилган бу Хабарномада янги бюджет йилида Марказий Осиё масалаларини ёритиб бориш учун махсус рустилли вебсайт яратилишга маблағ ажратилгани ҳақида сўз боради.\nИлгари Ўзбек бўлимига сунъий йўлдош орқали теледастурлар узатиш учун ҳам маблағ ажратилганди. Лекин бу ишни уддалай олишмади. Дастурлар Youtube-га қўйилмоқда ва бу ерда ҳам жуда кам одам кўрмоқда. Шунинг учун бўлса керак “Озодлик”дагилар бу ишни ўзларига олиш учун ҳаракат қилмоқдалар.\nОддийгина радиодастурда цензура ўрнатиб, демократия ишини уддалай олмаётганлар телевидениени қандай уддалашади, Худо билади.\nОмадларини берсин! Аслида ҳатто ўзбекнинг буюк шоири Юсуф Жума тақдири масаласида ҳассослик кўрсата олмаётган бу бўлимларга омад тилашга ҳам тил бормайди.\n« ТЕНТАКНИНГ МАНТИҒИ Ризо Обид: Иллатлар илдизи қаерда? »


Бу ҳақда хабар қилган Mezon.uz сайтининг ёзишича, Ўзбекистонда бу йил, расмий маълумотларга кўра, 8,1 миллион тонна сабзавот ва полиз маҳсулотлари етиштирилиши кутилмоқда. Бу ўтган йили йиғиштириб олинган ҳосилдан 5 фоизга кўпдир.\nМаълумотларга кўра, полиз экинларини етиштириш бўйича Тошкент (1,7 миллион тонна), Самарқанд (1,37 миллион тонна) ва Андижон (1 миллион тонна) вилоятлари деҳқонлари пешқадамлик қилмоқда. Улар етиштирган маҳсулот бутун мамлакат бўйлаб етиштирилган полиз экинларининг қарийб ярмини ташкил этади.\nАйни пайтда бу вилоятларда Ўзбекистонда етиштирилган сабзавотларнинг учдан икки қисми ёки 67 фоизи қайта ишланмоқда.\n2015 йилга бориб мамлакатда сабзавот ишлаб чиқариш ҳажмини 9 миллион тоннага, сабзавот қайта ишлаш ҳажмини эса 1 миллион 400 минг тоннага етказиш мўлжалланмоқда.\n2012 йилги маълумотларга қараганда, Ўзбекистонда 183,8 минг гектар жой полиз экинлари учун ажратилган.\nМамлакатда етиштирилган мева-сабзавотнинг бир қисми (500 минг тоннадан 700 минг тоннагача) хорижга, асосан, Қозоғистон ва Россияга экспорт қилади. Аммо бу ерда ўзбек деҳқонларининг Ўзбекистон ва маҳсулот олиб кирилаётган мамлакат чегара ва божхоналарида кўп ҳолларда сарсон бўлаётганига ҳам урғу бериш жоиз.\nЎзбекистон Вазирлар Маҳкамаси ўтган йил октябрида республикада етиштирилган қовун-тарвуз ва узумнинг мамлакат ташқарисига экспорт қилиш тартибини енгиллаштириш масаласини кўриб чиққанди. Бироқ бу каби тадбирлар ҳам, гувоҳларга кўра, якка тартибдаги сабзавотфурушлар оғирини енгил қилмаган.\nЎзбекистон ширкатлари 2014 йилда Европа Иттифоқи давлатларига 100 миллион доллардан ортиқ ҳажмда мева-сабзавот етказиб бериш ҳақида ҳам шартномалар имзолаган. Бу ҳақда Ўзбекистон Ташқи иқтисодий алоқалар, инвестиция ва савдо вазири Элёр Ғаниев шу йилнинг 19 сентябрь куни Тошкентда ўтган Ўзбекистон-Латвия ҳукуматлараро комиссияси йиғилишида маълум қилганди.